Godik leverer både toilet- og kontorvogne til grænsen ved Padborg.

Normalt associeres de grønne bogstaver og ordet Godik med tissetrang på festivalpladser, men nu får de altså en helt ny betydning. Godik, der ligger i Brovst, har nemlig sendt knap 20 toilet- og kontorvogne til grænsen i Padborg. Det for at hjælpe de ukrainske flygtninge. - Jeg synes, det er fint, at vi kan hjælpe til, siger Drazen Telen, der er indkøbs- og driftschef ved Godik. Skal afhjælpe trafikkaos Det nordjyske firma er kendt for at udleje alt fra beboelsesvogne til isterningemaskiner til både festivaler og byggebranchen. Derfor var denne opgave noget anderledes. - Vi skal alle sammen hjælpe på en eller anden måde, siger indkøbs- og driftschefen. Over en halv million er flygtet fra krigen i Ukraine. Mange af dem forventes at komme til Danmark, og det skaber pres ved grænseovergangen. Det store pres har resulteret i, at de mange hvide kontor- og toiletvogne blev fragtet til grænsen onsdag aften. De skal skabe et ekstra område, hvor flygtningene kan blive registreret. Det vides endnu ikke, hvornår Godik får deres materiel retur. Ifølge Drazen Telen kan de mange vogne godt blive stående i lang tid endnu. - Jeg kan kun håbe, krigen snart stopper. Men man ved det jo aldrig. Så længe, der er brug for vognene, bliver de der, siger han.